stanford-oval/wikipedia huggingface dataset:
שעות רגישות
רשימת השירים > אזמר בשבחין/אדמה

אזמר בשבחין/אדמה הוא עיבוד של כמה בתים מן הפיוט אזמר בשבחין שנכתב בארמית על ידי רבי יצחק לוריא במאה ה-16, שבהם נשזר שיר אהבה בן שני בתים שנכתב בעברית על ידי כהן, ונושאו מושא אהבתו תוך שימוש באדמה כמטאפורה.
לחן השיר בביצועו של כהן מבוסס בעיקר על קטע מתוך הלחן Madrid ("מדריד") שחובר על ידי כהן מוקדם יותר – במקור כיצירה אינסטרומנטלית – והוקלט באלבום הבכורה שלו Adama ומאוחר יותר בעיבוד שונה גם באלבום At Home.
אין קשר ישיר בין השיר באלבום שעות רגישות לבין היצירה האינסטרומנטלית Adama מאת כהן מן האלבום באותו השם.
רשימת השירים > שובי אליי

שובי אליי הוא שיר מקורי לאלבום שנכתב והולחן על ידי כהן. זהו שיר אהבה עם מאפיינים מוזיקליים מן הפופ המזרחי. את השיר עיבד עם כהן והפיק מוזיקלית לני בן בשט. בשיר נעשה שימוש בזמירת פיוט מוקלטת וישנה של סבו המנוח של כהן, יצחק שמחה, ששולבה ברקע השיר – רעיון שיושם לראשונה בשיר שלום עליכם והצית את ראשית הפרויקט. עוד השתתפו בביצוע השיר נגן העוד עמוס הופמן, שאיתו שיתף כהן פעולה שנים רבות ושימש רבות באלבומיו של כהן להדגשת הצד המזרח-תיכוני של יצירתו, וכן הגיטריסט אדם שפלן והזמרת הילה זהרור.
שובי אלי הוא הסינגל הראשון ששוחרר מתוך האלבום עוד לפני צאתו, ב-22 במאי. לשיר גם הופק וידאו קליפ בבימויו של אביב קוזלוב. השיר הפך ללהיט וזכה לנוכחות בולטת ורבת משך במצעדי הפזמונים בתחנות הרדיו הישראלי, והיה לסימן ההכר של אבישי כהן בקרב חלק מהציבור הישראלי שלא הכיר את פועלו המוזיקלי הקודם.
רשימת השירים > יד ענוגה

יד ענוגה הוא שיר שנכתב על ידי זלמן שניאור בשנת 1906 ונפוץ בלחן בדואי עממי. את השיר באלבום מבצע כהן בדואט עם דנה עדיני ובליווי קונטרבס בלבד בשימוש בקשת.
אמו של כהן, אורה, נוהגת לשיר את השיר כשהוא מלווה אותה בנגינה, ומכאן עיקר הנגיעה שלו לשיר. השיר בביצועה של אורה כהן בליווי בנה אבישי בגיטרה בס הוקלט באלבום לא-מסחרי בשם "ציון חמדתי" מאת חבורת שהם.
רשימת השירים > שלום עליכם

שלום עליכם הוא לחן ועיבוד מקורי של כהן לחלק ממילות הפיוט שלום עליכם, שמקורו במאה ה-17 ומוכר מליל השבת במסורת היהודית. כהן יצר את העיבוד בסביבות שנת 2005, שבו ובהפקתו המוזיקלית השתתף לני בן בשט, והשיר הוא שהחל את הפרויקט כולו שיצא לאור כָּאלבום שעות רגישות. עוד השתתפו בביצוע השיר עמוס הופמן על עוד, ואדם שפלן על גיטרה אקוסטית. מבחינת כהן, אחד הרכיבים המשמעותיים שהיו בעיבוד הוא השימוש בהקלטה ישנה של פיוט בקולו של סבו המנוח שמשולבת ברקע השיר ויוצרת מעין דיאלוג עם שירתו של כהן.
השיר שוחרר כסינגל בגרסה מקוצרת לרדיו, והיא כלולה באלבום יחד עם הגרסה המלאה. כמו כן הופק לו וידאו קליפ בבימויו של יוני מרדכי. בגרסאות דיגיטליות של האלבום Aurora הופיע השיר בעיבוד אקוסטי.
רשימת השירים > שעות רגישות

שעות רגישות, שיר הכותרת באלבום, הוא שיר מקורי לאלבום שנכתב והולחן על ידי כהן. מילות השיר מספרות על אהבה הדדית על רקע פרידה מרומזת. את השיר מבצע בשירה כהן, ובסופו מצטרפת אליו במעין דואט הזמרת קרן מלכה. מלבד נגינת הקונטרבס על ידי כהן, משתתפים בביצוע המוזיקלי גיל לואיס על גיטרה חשמלית, אייל הלר על גיטרה, רע בר נס על תופים, עודד מאיר על טרומבון, איתמר דוארי על כלי הקשה ואילן סאלם על חליל צד. מלבד לואיס, כל הנגנים שלקחו חלק בביצוע השיר (כולל מלכה) השתתפו בהרכב Avishai Cohen Eastern Unit שהופיע ברחבי העולם עם השקת האלבום. בהפקה המוזיקלית השתתפו עם כהן לני בן בשט ורפי קריספין.
רשימת השירים > דרור יקרא

דרור יקרא הוא פיוט שנכתב על ידי דונש בן לברט במאה העשירית, ונפוץ בלחנים שונים, כשהרווח שבהם הוא לחן תימני עממי שעל בסיסו העיבוד לשיר באלבום. העיבוד משלב סגנון ההולם מוזיקה מזרח-תיכונית אתנית, כשבולט בו העוד בביצועו של עמוס הופמן, עם מאפיינים ניכרים של מוזיקה מודרנית מערבית, כשבולטת בו המקלדת האלקטרונית בביצועו של כהן, שגם ניגן בשיר על גיטרה בס. לני בן בשט השתתף בביצוע השיר עם כלי הקשה, וכן השתתף עם כהן בעיבוד וההפקה המוזיקלית.
רשימת השירים > אל הציפור

אל הציפור הוא שיר שנכתב על ידי חיים נחמן ביאליק בשנת 1890, ונפוץ בלחנים רבים, כשאחד מהמוכרים שבהם הוא לחן יידי עממי שעל בסיסו העיבוד לשיר באלבום.
מקור ההשראה העיקרי לעיבוד של כהן הוא הביצוע של הזמרת נחמה הנדל. אל הביצוע נחשף תחילה דרך ביצוע אחר של הנדל, לשיר אני מאמין ("שחקי שחקי"), שעורר בו רגשות עזים והוביל אותו ליצירת עיבוד אינסטרומנטלי שנכלל באלבום Continuo (ושוחרר גם כסינגל). באותו אלבום של הנדל נחשף כהן גם לביצוע שלה לשיר אל הציפור. למרות השוני הרב בין הביצועים של שניהם, שאל כהן עקרונות מההרמוניה בעיבוד של הביצוע של הנדל. לכך הוסיף מוטיבים ממוזיקת הפלמנקו.
הביצוע באלבום נשען על שלישיית הפסנתר של כהן; כהן, מאסטרו וג'וליאנה, ואליהם מצטרף על קחון איתמר דוארי. השיר מתחיל בשירה בליווי קונטרבס בקשת בלבד. לאחר מכן מצטרף פסנתר, ובהמשך תוך יצירת מתח ובנייה מתונה של תחושת הקצב נוספות מחיאות כפיים בקצב פלמנקו, לקראת השיא שבו הנגינה בקונטרבס עוברת לפריטה, ומצטרפים כלי ההקשה. עיבוד דומה נכלל גם באלבומו הבינלאומי הבא של כהן, Aurora, תחת השם El Hatzipor.
כהן נגע בשיר בהקשרים אינסטרומנטליים עוד לפני האלבום שעות רגישות. הביצוע של כהן זכה לאהדה רבה ובאותה תקופה נהג כהן לבצע ולשיר את השיר בעברית בהופעות ברחבי העולם במסגרת ההדרנים. אחת הפעמים הייתה בהופעת טריו בנובמבר 2007 בפסטיבל הג'אז בקייב, והוקלטה באלבום ההופעה Night of Magic, תחת השם To the Bird.
רשימת השירים > סי קאנמיה

סִי קָאנָמָיָה הוא שיר מקורי לאלבום שהולחן ונכתב על ידי כהן בשפת ג'יבריש. כהן תיאר את השיר בתור "הומאז' לשפת המוזיקה, שהיא החשובה מכל השפות". מבחינה זו, השיר מהווה – בתוך אלבום הכולל שירים מתומללים בלבד – חזרה למוזיקה אינסטרומנטלית המאפיינת את הקריירה של כהן, שכן הקול האנושי וההגאים המופקים באמצעותו אינם אלא משמשים ככלי נגינה בשירות היצירה המוזיקלית שהם נוטלים בה חלק.
זהו שיר בסגנון אפריקאי מבחינת המקצב וסגנון השפה. לצד כהן על קונטרבס השתתפו חברי הטריו (מאסטרו וג'וליאנה), דוארי, סאלם, נגן הטרומבון יונתן וולצ'וק, ונגן הטרומבון סטיב דייוויס שהשתתף בשלושת אלבומיו הראשונים של כהן, Admama, ‏Devotion ו-Colors.
רשימת השירים > צעדי

צעדי הוא שיר מקורי לאלבום שהולחן ונכתב על ידי כהן, ושוחרר ב-2009 כסינגל. את השיר שר כהן עם הזמרת דין דין אביב. בעיבוד וההפקה המוזיקלית השתתף עם כהן לני בן בשט, שגם ניגן בביצוע על פסנתר חשמלי (פנדר רודס). כהן ניגן על גיטרה בס ופסנתר. עוד השתתפו בביצוע ג'וליאנה על תופים, שפלן על גיטרה, וכן זוהר פרסקו ואילן קצ'קה על כלי הקשה.
רשימת השירים > Puncha Puncha

Puncha Puncha הוא שיר לדינו המבוצע באלבום על ידי אמו של אבישי, אורה כהן. זהו השיר היחיד באלבום שאינו מבוצע בשירתו שלו. את שירתה של אורה כהן מלווה רביעיית מיתרים המורכבת משלוש ויולות וצ'לו (לעומת הצורה הנפוצה של שני כינורות, ויולה וצ'לו) בניצוחו של עומר מאיר ולבר. נגני הויולה הם אבשלום שריד, טל אייזנברג ופבל לוין, ונגנית הצ'לו היא מאיה בלזיצמן.
במהלך השנים שבהן החלה העבודה על האלבום שעות רגישות, הקליט כהן אלבום פרטי עבור משפחתו שלא פורסם לציבור, והורכב משירי לדינו בביצוע שירתה של אמו, כשהוא מלווה אותה בנגינה. כהן נחשף לשירי לדינו שונים בילדותו כשאמו נהגה לשיר אותם. מלבד Yo M'enamori D'un Ayre (תחת השם Linda De Mi Corazon) באלבום Devotion, מאז האלבום שעות רגישות המשיך לתת לשירי הלדינו שגדל עליהם ביטוי ביצירתו. מילות השיר בשפת המקור ותרגום חופשי לעברית תחת השם "דוקרת, דוקרת השושנה" נכללות בהערות האלבום.
לימים שר כהן בעצמו את השיר במסגרת סבב ההופעות Avishai Cohen With Strings (בסביבות 2013). במקביל לאלבום שעות רגישות, ראה אור מוקדם יותר באותה שנה (2008) אלבומו הבינלאומי Gently Disturbed ובו עיבוד אינסטרומנטלי של השיר עבור שלישיית פסנתר (שלישיית ג'אז).
המשתתפים באלבום

אבישי כהן – שירה, קונטרבס, גיטרה בס, פסנתר, קלידים, פנדר רודס
דין דין אביב – שירה
דנה עדיני – שירה
הילה זהרור – שירה
קרן מלכה – שירה
יצחק שמחה – פיוט
לני בן בשט – קלידים, פנדר רודס, תופים, כלי הקשה
שי מאסטרו – פסנתר
מארק ג'וליאנה – תופים
רע בר נס – תופים
איתמר דוארי – כלי הקשה, קחון
אילן קצ'קה – כלי הקשה
זוהר פרסקו – כלי הקשה
עמוס הופמן – עוד
אדם שפלן – גיטרה אקוסטית
אייל הלר – גיטרה אקוסטית
גיל לואיס – גיטרה חשמלית
סטיב דייוויס – טרומבון
יונתן וולצ'וק – טרומבון
עודד מאיר – טרומבון
ביורן סמואלסון – טרומבון
לארס נילסון – פלוגלהורן
אילן סאלם – חליל צד, חליל אלט
אלברטו פינטון – חליל צד
אבשלום שריד – ויולה
טל אייזנברג – ויולה
פבל לוין – ויולה
מאיה בלזיצמן – צ'לו
Avishai Cohen Eastern Unit

מופע ההשקה של האלבום אירע באוגוסט 2008 בתל אביב. הרכב הנגנים של מופע ההשקה התבסס על מבחר מצומצם מכלל הנגנים הרבים שלקחו חלק באלבום, הרכב שנודע מחוץ לישראל בשם Avishai Cohen Eastern Unit (בתרגום חופשי: "היחידה המזרחית של אבישי כהן").
ההרכב Avishai Cohen Eastern Unit הוקם בפברואר 2008. במרכזו של ההרכב נמצא הטריו של אבישי כהן: אבישי כהן על בס (קונטרבס וגיטרה בס), שי מאסטרו על פסנתר ומארק ג'וליאנה על תופים. הטריו, שאיתו בלבד הוציא כהן אלבום נוסף באותה שנה בשם Gently Disturbed, משמש כגרעין ההרכב המורחב כפי ששימש כגרעינם של הרכבים מורחבים באלבומיו הקודמים של כהן מאז At Home. אליו נוספו חמישה מוזיקאים שכולם השתתפו בשיר הכותרת של האלבום, שעות רגישות: קרן מלכה כזמרת ליווי, איתמר דוארי על כלי הקשה, אייל הלר על גיטרה, אילן סאלם על חליל צד, ועודד מאיר על טרומבון. לעיתים הצטרף להרכב רע בר נס על כלי הקשה.
הרכב ה-Eastern Unit יועד להופיע ברחבי העולם במופע שמתבסס בעיקר על המקורות שמופיעים באלבום שעות רגישות, באופן המותאם לקהל הג'אז העולמי. סבב ההופעות של ההרכב התקיים ב-2008 ברחבי העולם ובמסגרת פסטיבלי ג'אז שונים באירופה. ההופעות ברחבי העולם כללו שירים בעברית, אך גם בלדינו ובספרדית, ובאופי יותר אקוסטי מהעיבודים באלבום. כהן הציג בפני הקהל את המופע כ"פרויקט שורשים" של ההרכב. ההופעות, לרבות השירים העבריים, זכו לאהדה רבה גם בקרב הקהל מחוץ לישראל.
הפרויקט Avishai Cohen Eastern Unit היווה למעשה את הבסיס לאלבומו הבא והבינלאומי של כהן, Aurora. רבים משירי Aurora הוצגו במהלך המופע. הרכב המופע של האלבום Aurora שהופיע במהלך 2009, ונודע בשם Aurora Band או Aurora Quintet, הוא צמצום של הרכב ה-Eastern Unit עם צירופו של עמוס הופמן (כהן, מאסטרו, דוארי, מלכה והופמן).
הצלחה וביקורות

האלבום זכה לביקורות אוהדות. הסינגלים ששוחררו מתוכו, ובמיוחד שובי אליי ואהבה חדשה, הפכו ללהיטים בתחנות הרדיו הישראלי וזכו לחשיפה רבה. למרות היותו של כהן מן הדמויות הידועות ביותר בג'אז המודרני העולמי, בקרב הקהל הישראלי לא זכה לחשיפה בהיקף דומה. המעבר שעשה כהן במסגרת האלבום למוזיקה פופולרית הוביל לחשיפה משמעותית של כהן לשאר הקהל הישראלי שאינו מצוי בג'אז המודרני.
לצד הביקורות האוהדות, הובעו גם ביקורות שליליות על התפנית שעשה כהן לעבר השירה והמוזיקה הפופולרית, בעיקר בקרב מעריצים שחששו שהסגנון החדש מסמן את עזיבת הג'אז והמוזיקה האינסטרומנטלית מצד כהן, או אף מעיד על מגמת "התמסחרות". כהן ביקש להפיג את החששות לגבי עזיבתו את מוזיקת הג'אז, חששות שאכן התבדו עם המשך פעילותו והוצאת אלבומי הג'אז שלו בשנים שלאחר מכן. לדבריו, הוא הופתע מאוד מההצלחה של שיריו בישראל ונוכחותם במצעדי הפזמונים, שכן סוג הפופולריות הזה שונה מן המוכר לו בעולם הג'אז, והדגיש שאינו רואה במוזיקת הג'אז נעלה על מוזיקה פופולרית, וההצלחה של שיריו מחמיאה לו מאוד. עוד אמר (על שובי אליי): ”זה שזה להיט לא אומר שזה פחות טוב”. ביקורות אחרות נגעו ליכולותיו הווקאליות כזמר. כהן מצדו, לצד תיאוריו את התהליך שהוביל אותו לשירה, הצהיר שאינו רואה בעצמו זמר אלא "מוזיקאי ששר".
שעות רגישות זכה להצלחה מסחרית, ובמרץ 2013, לאחר מכירת 20,000 עותקים, קיבל מעמד אלבום זהב. לאחר הצלחת האלבום בישראל, הצלחת סיבובי ההופעות העולמיים במסגרת Avishai Cohen Eastern Unit והצלחת האלבום הבינלאומי Aurora שכלל הרבה מן המשותף לשעות רגישות, ב-2012 שוחרר האלבום להפצה באירופה תחת השם "Sensitive Hours".
כמה מהשירים שהוקלטו לראשונה באלבום הפכו לחלק מהרפרטואר של כהן בהופעותיו גם שלא במסגרת מופעי ה-Eastern Unit או מופעי Aurora. שירים כמו "אהבה חדשה", "אל הציפור", "שובי אליי" ו"שלום עליכם" הפכו לבחירה רווחת של כהן במסגרת ההדרנים של הופעותיו ברחבי העולם, גם שנים אחר כך (בעיקר בישראל אך גם מחוצה לה), כולל מופעי הטריו, וזכו לתשואות הקהל.
הערות שוליים

↑  במניין אלבומיו כמוביל, כולל אלבום ההופעה As Is... Live At The Blue Note.
↑  בן שלו, אבישי כהן פותח את הפה, באתר הארץ, 7 במאי 2009
↑  אשר קשר, מגה-בס, 10 באוגוסט 2007
1 2 3 4  מיכל סאס, אומן אורח עם אבישי כהן, אוגוסט 2008 (שעה ראשונה, חלק 2)
1 2 3  מיכל סאס, אומן אורח עם אבישי כהן, אוגוסט 2008 (שעה ראשונה, חלק 1)
↑  כך גם בתיאורו של כהן עצמו:
יוסי חרסונסקי, אבישי כהן, ראיון על "שעות רגישות", אוגוסט 2008 (קטע וידאו ראשון)
↑  ראו למשל בהשוואה לאלבום Gently Disturbed
↑  צל לא צל באתר זמרשת
↑  במהלך הקטעים מתוך הפיוט אזמר בשבחין
↑  Avishai Cohen - New Single Release באתר רזדאז רקורדז
↑  הליקון‏, אבישי כהן - שובי אלי, באתר וואלה, 16 ביוני 2008
↑  יד ענוגה באתר זמרשת
↑  האלבום "ציון חמדתי" באתר זמרשת
↑  ראו לעיל
↑  שימוש דומה עשה כהן בעבר, בשילוב זמירות ערביות בעיבוד של היצירה Madrid באלבום At Home (הוקלט ב-2004). הלחן של Madrid שימש כאמור באלבום שעות רגישות ברצועה אזמר בשבחין/אדמה.
↑  דרור יקרא באתר זמרשת
↑  פרפרזה על דבריו מתוך הריאיון עם מיכל סאס:
מיכל סאס, אומן אורח עם אבישי כהן, אוגוסט 2008 (שעה שנייה, חלק 1)
↑  כהן עצמו סיפר (בריאיון למיכל סאס, לעיל; ובראיון בערוץ 10 ) שכאשר היה ילד ושמע את להקת הביטלס, הוא לא הבין את המילים ועל כן הן היוו עבורו רכיב מוזיקלי בלבד. למעשה, שפה טבעית המתפקדת ככלי בשירות המוזיקה ותו לא הוא עיקרון מזוהה אצל כהן, שכן מאז שהחל לשיר בעברית היה מופיע ברחבי העולם ושר כך בשפה שאינה מובנת לקהל.
↑  שינוי מסוג ויולה תמורת כינור בהרכב רביעיית מיתרים אינו חד פעמי אצל כהן: גם ברביעיית המיתרים שנכללה בהרכב Avishai Cohen with Strings באלבום Almah החליף כהן כינור בויולה.
↑  למשל, השירים Morenika ו-Noches Noches באלבום Aurora, השיר Tres Hermanicas Eran באלבום Seven Seas, ושירים נוספים בוצעו במהלך הופעותיו.
↑  Karen Malka – bio באתר רזדאז רקורדז
↑  בגלגולו הקודם של הטריו, עם סאם בארש במקום שי מאסטרו.
↑  AVISHAI COHEN, Festival Jazz Malaga 08 באתר TVSpain.tv
↑  ”... אני לא צריך להתחנף לאף אחד ולומר "אני עדיין מנגן ג'אז". ברור שאני עדיין מנגן ג'אז. תמיד אהיה ג'אזיסט בדמי.” –אבישי כהן, מתוך ראיון וידאו מאת יוסי חרסונסקי
↑  בחזרה למולדת, מתוך חדשות 10 באתר נענע 10
↑  ראו על רקע האלבום ובראיונות
↑  ”[אני] לא מצהיר ולא אצהיר שאני זמר. אני מוסיקאי ששר, ורואה בשירה התקרבות לעצמי כמו שלא התקרבתי בחיי [...]” –אבישי כהן, מתוך הריאיון עם יוסי חרסונסקי . כהן התנער מהגדרה עצמית כזו גם בריאיון עם אשר קשר באתר מעריב .
↑  האלבום דורג במקום ה-15 במצעד המכירות השנתי של מוזיקה נטו לשנת 2008, ואף נכלל ב-40 האלבומים הנמכרים ביותר במצעד של שנת 2009. כמו כן בשבוע יציאת האלבום בישראל דורג במקום הראשון במצעד המכירות השבועי במוזיקה נטו  ובמקום השני ברשת צליל .
↑  בן שלו, אלבום זהב לאבישי כהן, באתר הארץ, 4 במרץ 2013
| --- | --- |
בקרת זהויות :  MusicBrainz release group: d4fda981-5438-4590-84f4-5beeb9820c1f 
עטיפת הסינגל "אהבה חדשה"
עטיפת הסינגל "שובי אלי"
עטיפת הסינגל "שלום עליכם"
עטיפת הסינגל "שעות רגישות"
עטיפת הסינגל "צעדי"
"היחידה המזרחית של אבישי כהן" (Avishai Cohen Eastern Unit) 
הופעה במסגרת כיתת אמן בקייב, אוקטובר 2008
"Sensitive Hours", עטיפת המהדורה האירופאית של "שעות רגישות"
אלכימאי המתכת

| --- | --- |
 
אלכימאי מלא המתכת
 סוגה:  פנטזיה, הרפתקאות, דרמה, אקשן
 יוצר:  הירומו אראקווה

 מאנגה
 יוצר:  הירומו אראקווה
 מאייר:  הירומו אראקווה
 הוצאה:  Gangan Comics (יפן) VIZ Media (ארצות הברית)
 התפרסם לראשונה במגזין:  Monthly Shonen Gangan
 קהל יעד:  שונן
 תקופת הפרסום המקורית:  12 ביולי 2001 – 11 ביוני 2010
 מספר הכרכים שהתפרסמו:  108 פרקים 27 כרכים

 אנימה: Fullmetal Alchemist
 אורך פרק:  כ-24 דק'
 במאי:  סייג'י מיזושימה
 אולפני אנימציה:  בונז
 רשת שידור:  MBS-TBS (יפן)
 תקופת שידור מקורית:  4 באוקטובר 2003 – 2 באוקטובר 2004
 מספר העונות:  4
 מספר הפרקים:  51

 אנימה: Fullmetal Alchemist: Brotherhood
 אורך פרק:  כ-24 דק'
 במאי:  Yasuhiro Irie
 אולפני אנימציה:  בונז
 רשת שידור:  MBS-TBS (יפן)
 תקופת שידור מקורית:  5 באפריל 2009 – 4 ביולי 2010
 מספר העונות:  1
 מספר הפרקים:  64

 סרט: The Conqueror of Shamballa
 במאי:  סייג'י מיזושימה
 סטודיו:  בונז
 הופעת בכורה:  23 ביולי 2005 (יפן)
 משך הקרנה:  105 דק'.
אלכימאי המתכת (ביפנית: 鋼の錬金術師 (אלכימאי מתכת); ברומאג'י: Hagane no Renkinjutsushi; באנגלית: Fullmetal Alchemist) היא סדרת מאנגה שנוצרה על ידי הסופרת ואמנית המאנגה הירומו האראקווה (אנ') ופורסמה לראשונה ביפן בינואר 2001. סדרת המאנגה של פול מטאל אלכימיסט יצאה לראשונה לשווקים ביפן בשנת 2001 במגזין היפני "Monthly Shōnen Gangan". סדרת המנגה הסתיימה בשנת 2010 כשהיא מונה 27 כרכים.
בעקבות הצלחת סדרת המאנגה בהמשך הפיקו אולפני האנימציה Bones סדרת אנימה אשר התבססה על עלילת סדרת המאנגה. הסדרה שודרה מה-4 באוקטובר 2003 עד ה-2 באוקטובר 2004 ברשת הטלוויזיה היפנית Aniplex והכילה 51 פרקים. שזכתה להצלחה גם מחוץ ליפן בנוסף, ב-5 באפריל 2009 עלתה לשידור ביפן גם סדרת אנימה שנייה, המהווה עיבוד מדויק יותר של עלילת המאנגה המקורית.
מלבד סדרות האנימה, אולפני האנימציה Bones הפיקו גם סרט קולנוע באורך מלא אשר יצא לאקרנים ביפן בשנת 2005 וסרט OVA (סרט קצר אשר יצא ישירות ל-DVD). מוצרים נלווים נוספים בסדרה כוללים משחקי וידאו, משחקי קלפים, פסי-קול ובובות משחק אשר פותחו על ידי מספר חברות שונות.
סרט לייב אקשן אשר מבוסס על הסדרה יצא לאקרנים ב-1 בדצמבר 2017 ביפן.
תקציר העלילה

הסדרה מספרת על שני אחים צעירים, אלפונס ואדוארד אלריק, כשאדוארד הוא הבכור ואלפונס הוא הצעיר, אשר מתאמנים באלכימיה כבר מילדותם. אביהם האלכימאי נטש את המשפחה בנסיבות מסתוריות ועקב כך אמם חלתה מאוד ולבסוף מתה. לאחר מותה החליטו האחים ללמוד את תורת האלכימיה לעומק ומצאו לעצמם מורה שאימנה אותם ולימדה אותם. שנתיים לאחר מכן סיימו האחים ללמוד וחזרו לעיר מולדתם, שם ניסו בעזרת הידע שצברו במהלך השנתיים האלו ובעזרת הערות וספרים אשר היו שייכים לאביהם, להחזיר את אימם המתה לחיים. הניסיון נכשל וכתוצאה מכך איבד אלפונס את גופו. אדוארד, אשר איבד את רגלו בעקבות הניסיון, הקריב גם את ידו הימנית על מנת לקשור את נשמתו של אחיו לשריון מתכת גדול שהיה בחדר במקרה וכך הפך אותו לשריון חי בעל מודעות ונשמה שלא יכול לאכול, לישון, להרגיש מגע או לבצע כמעט כל פעולה הקשורה בחיים.
אדוארד אשר במהלך הניסיון להחיות את אימו איבד את ידו הימנית ורגלו השמאלית נזקק ליד ורגל תותבות מיוחדים ממתכת בשם אוטו-מייל (auto-mail). מכאן מקור הכינוי שלו-Fullmetal Alchemist (בתרגום חופשי לעברית אלכימאי המתכת).
זמן מה לאחר התאונה פגשו האחים בקולונל רוי מוסטאנג, המכונה גם אלכימאי הלהבה. כאשר הוא רואה את אד הפצוע אשר נותר חי לאחר שניסה להחיות את אמו, הוא מציע לו להפוך לאלכימאי לאומי (national alchemist) אך לשם כך עליו לעבור מבחן בכתב, ראיון אישי ומבחן פיזי. מכאן מתחילים האחים בחיים חדשים - הם שורפים עד היסוד את ביתם הישן כדי שלא יהיה להם לאן לחזור ומתחילים בחיפושם אחר אבן החכמים (The Philosophers Stone) אשר תאפשר להם לעבור על חוקי האלכימיה ולקבל את גופם בחזרה, בלי לשלם על כך מחיר. כדי להגיע למאגרי מידע חסויים שיכולים לסייע לו בחיפושים, אד עובר את המבחן ומצטרף לצבא.
האחים אלריק עוברים הרפתקאות רבות, מכירים אנשים רבים ובין אלו כאלו שיעשו הכול כדי למצוא את האבן המיוחלת וגורמים לאחים אלריק להיאבק לא פעם על חייהם. כמו כן, הם מגלים סודות איומים ולא מעט שערוריות שרוחשות בתוך הצבא, כל זה בלווי קומדיות, מתחים וטרגדיות.
תקציר העלילה > הכובש את שאמבלה

אלכימאי המתכת - הסרט - הכובש את שאמבלה (ביפנית: 劇場版 鋼の錬金術師 シャンバラを征く者; ברומאג'י: Gekijōban Hagane no Renkinjutsushi: Shanbara o Yuku Mono; באנגלית: Fullmetal Alchemist the Movie: Conqueror of Shamballa) הוא סרט באורך מלא המהווה המשך ישיר לסדרה, ומתאר את ניסיונה של אגודת תולה לפתוח שער לאמסטריס בעזרת אנבי, הוהנהיים וצועניה בשם נועה. בניסיון הראשון שלהם אד ואל מצליחים ליצור קשר לראשונה, ודייטלינד אקהרט, ראש האגודה, מבינה שתצטרך להשתמש באד כדי לפתוח את השער. בינתיים, ראת' רוצה למות כדי להתאחד עם איזומי שמתה ממחלתה. הוא מוביל את אל לסנטרל התחתית, שם נאבק בגלאטוני עד ששניהם עומדים על מעגל התמרה, ומפציר באל להשתמש בשניהם כמחיר מעבר. באותו זמן, נכפה על אד לפתוח את השער במינכן תוך שימוש באנבי (כך למעשה כל ההומונקולים מתים). דייטלינד מגיעה לאמסטריס ומתחילה לזרוע הרס בכל מקום, משום שהיא לא מבינה את האלכימיה ולכן מפחדת ממנה, ומכנה את האמסטריסיאנים מפלצות בדמות אדם. אד, אל ורוי מוסטאנג מצליחים לעצור אותה, אך אד נאלץ לחזור לגרמניה כדי להרוס את השער ולוודא ששני העולמות לעולם לא יקושרו שוב. ברגע האחרון, אל מחליט לעזוב את אמסטריס ולהצטרף אליו.
דמויות > הגיבורים הראשיים

אדוארד "אד" אלריק: הדמות הראשית בסדרה הידוע גם בתור "אלכימאי המתכת". הגדול מבין האחים. הוא נמוך לגילו ומתרגז מאוד בכל פעם שמישהו מזכיר לו את זה. ידוע בתור האלכימאי הלאומי הצעיר ביותר, תפקיד אשר קיבל בהיותו בן 12 בלבד.
אלפונס "אל" אלריק : הגיבור השני בסדרה. אלפונס בעצם איבד את כל גופו בעת שהוא ואד ניסו להחזיר את אמם לחיים, ואד, במטרה להצילו, קיבע את נשמתו של אל לשריון מתכת שהיה במקום.
קולונל רוי מוסטאנג: אלכימאי לאומי הידוע גם כ"אלכימאי הלהבה". הוא משתמש בכפפות עליהן מצויר מעגל ההתמרה של הלהבה, ומקיש באצבעותיו כדי ליצור להבה מבוקרת על ידי שליטה בצפיפות החמצן באוויר. המפקד הישיר של אדוארד בצבא, אף על פי שיש לו מטרה משלו, להיות המפקד הראשי של הצבא (הפיהרר) כדי למנוע ממקרים כמו טבח אישיבל, בו איבדו רבים את חייהם, לחזור על עצמם.
וינרי רוקבל: וינרי היא מכונאית מומחית וחברת ילדות של האחים אלריק. יחד עם סבתא פינאקו, היא בונה אוטומיילים ובכללם גם את ידו ורגלו התותבות של אדוארד. הוריה היו רופאים ששירתו במלחמת ההשמדה של אישבל וטיפלו בחיילים ובאישבלים כאחד, ושם נרצחו.
דמויות > דמויות ההומונקולוס

קינג בראדלי: ידוע כ"פיהרר", הדיקטטור של אמסטריס, המכהן כנשיא (קינג הוא שמו הפרטי). למרות שהוא עושה רושם של אדם שקט ורגוע, הוא קר ומחושב ומטרתו היא להחזיק בשליטה על ארמסטריס בכל עת. בנוסף לעין האולטימטיבית שלו, המוסתרת בדרך כלל תחת רטייה, הוא גם סייף יוצא-דופן במאנגה ובאנימה Brotherhood הוא מייצג את חטא הזעם. במאנגה ובאנימה Brotherhood שמו האמיתי הוא ראת' ובאנימה של 2003 הוא פרייד.
לאסט: הומונקולוס בדמות אישה חושנית, המייצגת את חטא התשוקה. מעיקה וקרת לב, הראשונה מבין ההומונקולים המוצגים בסדרה. מסוגלת להפוך את אצבעותיה לחנית חדה במהירות רבה ולהשתמש בהן כנשק.
גלאטוני: מייצג את חטא הגרגרנות. איש רחב ממדים אשר אוכל כל מה שהוא יכול, כולל בני אדם וחפצים. צמוד ללאסט כמו ילד להורה שלו. באנימה Brotherhood נאמר שהוא ניסוי כושל ליצור את שער אל האמת, ולכן בתוך הבטן שלו קיים מעין יקום מקביל שניתן לצאת ממנו רק באמצעות פתיחת שער אל האמת האמיתית.
אנבי: מייצג את חטא הקנאה. עוקצני, מרושע וקר לב. לאנבי יש את היכולת לשנות צורה. הוא שונא את המין האנושי, וחושב כי בני האדם הם מעוררי רחמים וחלשים. אנבי הוא זכר אך יש לו מראה אנדרוגיני.
גריד: מייצג את חטא החמדנות. ההומונוקולוס המרדן ביותר שרוצה להשיג את כל מה שהוא יכול: הוא חושק בנשים, כסף, מעמד וכבוד, למעשה בכל מה שיש בעולם. גריד נטש את שאר ההומונקולים מכיוון שהוא רצה הכול לעצמו. בתחילת הסדרה מנהיג קהילה של אנשים שננטשו או נזרקו מהחברה, ביניהם פושעים וכימרות (אנשים שחציים אדם וחציים חיה). יש לו היכולת להתקשח בעזרת תרכובות הפחמן המרכיב את גופו, עד לרמה של יהלום. לכן הוא נקרא "המגן האולטימטיבי".
פרייד (במאנגה ובאנימה Brotherhood): מייצג את חטא הגאווה. מתחזה לבנו של הפיהרר בשם סלים בראדלי, ויש לו את היכולת להשתמש בצללים בתור חרבות ולספוג בעזרתם כל דבר. הוא בן שלושמאות שנה והוא נחשב להומונקולוס הזקן ביותר והחזק ביותר ברמה שהוא נחשב למפלצת בין ההומונקולוסים. ההומונקולוס היחידי שחי בסיום הסדרה
סלות' (במאנגה ובאנימה Brotherhood): מייצג את חטא העצלות. הומונקולוס ענק, שרירי וחזק מאוד, אך גם טיפש מאוד ואיטי בשכלו ובתגובותיו. לקראת הסוף מתברר כי הוא גם ההומונקולוס המהיר ביותר.
ראת' (באנימה של 2003): מייצג את חטא הזעם. הומונקולוס שנראה כמו ילד קטן, נוצר כאשר איזומי ניסתה להחיות את תינוקה המת. לקח את היד והרגל שאד הקריב, לכן הוא ההומונקולוס היחיד שיכול להשתמש באלכימיה ומסוגל להתמיר אפילו את גופו.
ג'ולייט דאגלס (באנימה של 2003): היא ההומונקולוס סלות', העובדת כמזכירתו האישית של הפיהרר. נושאת את מראה של טרישה אלריק, אמם של אד ואל, כיוון שהיא נוצרה כאשר הם ניסו להחיות אותה. יש לה את היכולת להפוך את גופה למים תוך שליטה מוחלטת בתנועתם. היא מפתחת עם ראת' מערכת יחסים של הורה וילד.
דמויות > אלכימאים לאומיים

רב-סרן אלכס לואי ארמסטרונג: האלכימאי חזק היד. גבר שרירי וגדול שעובד בצבא תחת פיקודו של קינג בראדלי. הוא עזר לאד ואל במקרים רבים. לארמסטרונג יש כפפות אגרוף גדולות ממתכת שבעזרתם הוא מכה בחפצים ומשנה אותם בעזרת אלכימיה. ארמסטרונג השתתף במלחמת האזרחים באישבל, אך בגלל ליבו הטוב הוא לא יכול היה לעמוד בזוועת שראה וברח משדה הקרב.
זולף ג'. קימבלי: אלכימאי הארגמן. הוא אכזרי מאוד ובמלחמת האזרחים באישבל הוא רצח המונים מתוך הנאה, בין היתר את משפחתו של סקאר. על כל יד שלו יש מעגל התמרה, ביד אחת מעגל ירח וביד השנייה מעגל שמש. בנוסף קימבלי משתמש באבן-חכמים שנוצרה מחייהם של אנשי אישבל.
ד"ר טים מרקו: אלכימאי הקריסטל. במהלך מלחמת אישבל השתתף בניסויים בהם הפכו אישבלים לאבני-חכמים, והוא האדם החי בעל הידע הרב ביותר על האבן. ברח מסנטרל מיד לאחר המלחמה כיוון שמצפונו הציק לו, מאז חי תחת השם הבדוי ד"ר מאורו. מומחה לאלכימיה רפואית.
שו טאקר: אלכימאי שזירת החיים. בתחילת הסדרה הוא מוצג כאלכימאי מוכשר שהצליח ליצור כימרה מדברת, אך מעט לאחר מכן מתגלה שהוא השתמש לשם כך באשתו ובבתו הקטנה נינה. הצער על כך שלא הצליחו להציל את נינה מכה באחים עד סוף הסדרה. במהלך הסדרה מתברר שנעשה שימוש רחב במחקר שלו על יצירת כימרות מבני אדם.
תת גנרל באסקו גראנד וג'וליו קומנצ'י: אלכימאי דם הברזל ואלכימאי הכסף. שני לוחמים חסרי רחמים שנחשבו לגיבורים במלחמת אישבל. שניהם נרצחו על ידי סקאר.
אייזק מקדוגל: אלכימאי הקרח, הופיע רק באנימה Brotherhood. משתמש באלקהסיה של שינג, מומחה בהתמרת מים והורג אנשים על ידי הקפאת או הרתחת המים בגופם. ניסה להתנקש בחייו של קינג בראדלי (ככל הנראה משום שגילה את מזימת-העל של ההומונקולים) אך נכשל ונהרג על ידו בניסיון.